정조 5년
辛丑六月二十六日卯時。上御涵仁亭。諸承旨與肅拜人員入侍時。都承旨嚴璹。左承旨徐有防。右承旨李在學。左副承旨金尙集。右副承旨趙時偉。假注書趙衍德李敬行。記事官文采五李集斗。以次進伏。肅拜守令邊將。亦以次進前訖。上曰。慶州府尹升堂。曾經侍從。立于中階。守令邊將。各分東西班。序立階下。而順天營將。西班作頭。可也。上曰。復職人。旣非在外。則何敢懸病不來乎。有防曰。徐命敏。果有實病。故未能入來云矣。上曰。慶州府尹進前。慶州府尹洪檢進伏。上曰。慶州素稱弊邑云。抑以倉庾之多。或緣還穀而有弊耶。左副似當熟知矣。尙集曰。慶州素稱劇邑。而近多積弊。非但還穀而然矣。若以剛明人差送。則可祛宿弊。而今此新除之人。正合是職。必有實效矣。且本州。特以府尹之故。或有追榮之事。則輒除是職。每緣生疎。漸致痼弊。若非熟手。實難差遣矣。檢曰。本州自是邑巨弊痼。以臣才能。實難堪當矣。上曰。慶州則予今忘憂矣。下直日。更當見之矣。命檢先退。上謂璹曰。卿之四寸球。何不入來乎。璹曰。適今下鄕。數日後當入來云矣。靑松府使鄭彦暹進伏。上曰。曾經幾邑乎。彦暹曰。經鏡城鍾城高山察訪矣。上曰。本府以中考見遞。爾代其任。惕念爲治。可也。命彦暹先退。富寧府使沈命德進伏。上曰。富寧亦云難治乎。有防曰。邑處兩營之間。故果爲難治矣。上謂命德曰。爾其下去。必圖善治也。命命德先退。豐基郡守宋樂進伏。上曰。曾經幾邑乎。樂曰。經康翎縣監矣。上曰。下往善爲也。命樂先退。殷栗縣監李鼎運進伏。上曰。邑雖有弊。爾多恢恢之才。其所治續。不待加勉矣。鼎運曰。才本生疎。實難堪勝矣。命鼎運先退。高山察訪金樂熙進伏。上曰。曾徑幾邑乎。樂熙曰。以參下曾經自如察訪。今差是郵矣。上曰。是誰族乎。有防曰。故相臣金宇杭五寸姪矣。上曰。此郵。卽是居中貶下之窠。而前官以其昏聵見遞。爾其着念爲治也。在學曰。此人曾經郵官。似當鍊熟馬政矣。上曰。此郵有事。則直爲狀啓乎。在學曰。曾經外臺。故果有是例矣。上曰。如或有事。則隨事狀聞。每政必以修擧爲主。如是下敎之後。或有廉察而現發。則必致論責之擧。以此知悉。命樂熙先退。成歡察訪高益擎進伏。上曰。此是湖南之人。而今無相當窠。故除拜是職乎。時偉曰。然矣。命益擎先退。甲山府使柳大源進伏。上曰。先陳履歷。大源曰。丙子式登科。以宣傳官。經訓鍊主簿判官都摠經歷訓鍊副正。外任則除河東慶州營將矣。上曰。營將準朔乎。大源曰。居營二十朔。遞付五衛將矣。上曰。五衛將何以見遞乎。大源曰。仕滿而然矣。上曰。甲山。卽是邊地。爾其善爲也。大源曰。此府。自是讐地。故將不得往赴矣。在學曰。甲山府使柳大源。奏對極其猥越。事體誠甚未安。推考。何如。上曰。勿推。可也。出擧條穩城府使金道煥進伏。上曰。爾奏履歷。道煥曰。初以自作權管。移差參下宣傳官訓鍊主簿判官。參上宣傳襄陽府使後。以朔試射堂上。得差群山僉使。當其兩次漕運矣。上曰。是誰族也。道煥曰。與領府事金尙喆爲同姓矣。上曰。穩城自七八年以來。連以罪遞。爾則準瓜以歸。若或如前官犯科。則難恕其罪矣。命道煥先退。礪山府使安翼濟進伏。上曰。爾奏履歷。翼濟曰。以宣傳官。陞付訓鍊主簿。歷都摠都事經歷。外經德川慈仁矣。上曰。何以爲加資乎。翼濟曰。以軍器修補事。褒啓加資矣。上曰。監司以爲褒啓乎。對曰。兵使崔東岳之褒啓矣。上曰。又經何職乎。對曰。曾經阿耳僉使矣。上曰。準瓜乎。對曰。以寧遠官移文事。貶題點下矣。上曰。題貶監司誰也。對曰。故判書李景祜矣。命翼濟先退。豐川府使金光泰進伏。上曰。爾奏履歷。光泰曰。以庚午科。除宣傳官。辛未年。以騎芻三中出六。經黃海兵虞候。而以軍器修補加資。仍除五衛將。轉差高嶺僉使洪原縣監綾州牧使安州虞候。今又得除是邑矣。上曰。爾誰族乎。對曰。故判書金東弼之族矣。命光泰先退。洪原縣監白鳳麟進伏。上曰。爾是白望之子乎。對曰。然矣。上曰。銓官以今年之故。差除此人乎。有防曰。似然矣。上曰。曾經何官乎。鳳麟曰。初除部將。經橫城慈仁寶城矣。上曰。盡得瓜滿乎。對曰。橫城則瓜滿。寶城則爲吏曹點下矣。上曰。貶目何以爲題乎。對曰。倘能自勵。曲恕其失爲題矣。上曰。何以得此題乎。對曰。客舍修改時。吏收民錢。故致此貶題矣。上曰。爾以何術。能得治政乎。對曰。俾免黃口充丁。亦無民冤爲計矣。上曰。爲政豈止一事乎。對曰。當均捧稅穀矣。上曰。許多民弊。何必止於此乎。對曰。赴任後。當盡心奉公矣。上曰。黃口充丁。自有年限。爾能知之乎。對曰。十歲前爲黃口矣。上曰。稅穀一石。當捧幾斗乎。對曰。十四斗爲準矣。上曰。一斛爲幾斗乎。對曰。十五斗矣。上曰。洪原在於何道乎。對曰。曾於北虞候時見之矣。上曰。爾年幾何。對曰。六十一歲矣。上曰。爾家事在於何歲乎。對曰。壬寅年矣。上曰。其時事跡。爾能詳知乎。對曰。年在穉騃。故未能記知矣。上曰。雖或傳聞。能知其何事而然乎。對曰。辛丑事矣。上曰。事在何月乎。對曰。壬寅四月矣。璹曰。在朝家奬遇之道。不絶其祿。恐合爲宜矣。上曰。爾有族屬乎。對曰。方在黃海道。而或差軍門哨官。或從儒業。上曰。爾以兩班行世乎。對曰。中人矣。上曰。爾今耳聾如此。居官時何以聽訟決獄乎。對曰。臣固細聾矣。上曰。觀爾重聾。吏民欺之。則將何以爲之乎。對曰。使人高聲。則詳聞其辭矣。上曰。筋力當得爲治乎。對曰。此則無難矣。命七事讀奏訖。上曰。學校興。何謂也。對曰。勸課儒業矣。命鳳麟先退。有防曰。百里之任。有難輕差。此人極甚昏聵。不堪是職。特軫不絶其祿之意。誠好矣。僉曰。人甚昏聵。有難吏治。左承旨之言。實合所見矣。上曰。前何以爲官乎。今玆差除。遽逢此年而然矣。爲人則誠重難矣。昌原府使趙升鉉進伏。上曰。爾陳履歷。升鉉曰。以參下宣傳。得三中四分。承傳出六。仍差參上宣傳。又除南海縣監。未得赴任矣。上曰。緣何未赴乎。對曰。以親病未赴。經三年後。復職監察。得除是邑矣。上曰。昌原。卽是漕運之所。而爲任甚重矣。頃日次對。大臣以漕運差員事。有所筵達。而以都護使之差下差員。則事面。如何。故姑未決定。從當有敎矣。觀渠貌樣。極甚了了。事當勵精爲治。以革前官弊政。故今以副望批下者。便是特恩。如是下敎之後。若不副擇差之意。則是予之責。爾其勉焉。命趙升鉉先退。長興府使吳璟進伏。上曰。爾陳履歷。璟曰。以南行宣傳官。中日巡科。以訓鍊主簿。歷都摠都事經歷宣傳官訓鍊副正矣。上曰。爾是初邑乎。對曰。然矣。上曰。與吳瑗爲幾寸乎。對曰。八寸親矣。命讀七事訖。上曰。農桑。何以爲政乎。對曰。不奪農時矣。上曰。桑亦不奪其時乎。對曰。養蠶興農一矣。而栽植。亦當以時矣。上曰。戶口何以增之乎。對曰。安集四民矣。上曰。四民。何也。對曰。士農工賈矣。上曰。學校。何以興之乎。對曰。職在勸課矣。上曰。校是敎字乎。對曰。以學官敎士。故然矣。而學官。卽鄕校矣。上曰。軍政。何以修之乎。對曰。鍊習軍政矣。上曰。無時。何以點軍鍊習乎。對曰。不充黃口。是爲修擧之政矣。上曰。勿爲拖及他說。分明仰奏。對曰。務在詰戎矣。上曰。賦役。何以均之乎。對曰。賦稅徭役。亦當均之矣。上曰。詞訟。何以簡之乎。對曰。治當從公矣。上曰。何以從公乎。對曰。詞。文書也。訟。獄訟也。以簡爲事。則公在其中矣。上曰。奸猾。何以息之。對曰。政在洞察明斷矣。上曰。署經乎。對曰。未矣。上曰。下直日如是慢對。則決難赴任。必須惕念爲之。命璟先退。上曰。吳璟爲人。亦甚不稱矣。時偉曰。長興爲邑。亦稱難治矣。有防曰。右副之言誠然矣。上曰。其家之人。所貴淳厚矣。有防曰。然矣。定平府使申光復進伏。上曰。爾居何邑乎。對曰。居在仁同矣。上曰。爾是初邑乎。對曰。然矣。上曰。爾是嶺人。不須更問。必以盡心爲治也。下直日當復見矣。命光復先退。雲山郡守朴重慶進伏。上曰。此是嶺人乎。時偉曰。然矣。上曰。今番都政。筮得初仕者爲幾人乎。重慶曰。西銓所差。爲三人矣。上曰。除拜守令者幾人。對曰。爲二人矣。上曰。爾則別無更問矣。命先退。金堤郡守兪駿柱進伏。上曰。經邑爲幾處乎。駿柱曰。初除陽城縣監。居官三年。遭喪以歸矣。上曰。是誰也。有防曰。故參判兪漢蕭之子矣。上曰。爾其下往善爲也。命先退。古阜郡守沈鍷進伏。上曰。曾經幾邑乎。鍷曰。歷新昌鎭山燕歧矣。上曰。此邑素多弊瘼。爾能爲蘇革之政乎。對曰。臣本才短。何可承當乎。上曰。前席下諭。如是諄複。則爾之圖治。必有倍於他倅矣。曾聞汝之爲人。極甚了了。前者居官。盡爲準瓜乎。對曰。獨於鎭山準瓜矣。尙集曰。此人非但吏治。自來善文之士矣。有防曰。差送此人。古阜則無憂矣。上曰。果然矣。命鍷先退。沃川郡守金履基進伏。上曰。爾是熟手。當善治矣。與金文淳爲幾寸乎。有防曰。在文淳爲五寸叔矣。上曰。頃已聞知矣。命先退。杆城郡守趙漢鎭進伏。上曰。爾經幾邑乎。對曰。曾經丹城縣監矣。上曰。準瓜乎。對曰。居官四年。居中點下矣。上曰。事在何年乎。對曰。戊子年矣。上曰。貶題云何。對曰。以無端求遞爲題矣。上曰。此人與右副爲幾寸乎。時偉曰。在臣爲七寸姪矣。命漢鎭先退。陜川郡守沈興永進伏。上曰。爾經幾邑乎。對曰。初除龍仁縣監。遭喪遞歸矣。上曰。是誰也。時偉曰。故判書沈星鎭子矣。上曰。爾其善爲也。有防曰。此人聞甚了了云矣。上曰。此是故判書之親子乎。尙集曰。以九寸姪爲養矣。命興永先退。金川郡守成雲柱進伏。上曰。向於淸道。爾爲卽遞乎。對曰。然矣。上曰。金川固非難治之邑乎。時偉曰。以路傍殘邑。實有難治之弊矣。上曰。爾其下往善爲也。命先退。順川郡守朴基豐進伏。命讀七事。奏訖。上曰。爾以何術爲治乎。對曰。當悉心奉公矣。命先退。价川郡守金益彬進伏。上曰。爾以承傳宣傳。除拜此邑。必爲善治。可也。命先退。昆陽郡守林永孝進伏。上曰。爾以何官移拜此邑乎。對曰。以刑曹正郞移拜矣。上曰。爾經宣傳。曾在何年乎。對曰。在丁酉矣。上曰。爾何以爲政乎。對曰。當殫誠奉公矣。有防曰。臣亦聞之。曾在刑曹。果能善爲云矣。上曰。下往善治也。命先退。興海郡守尹彦喆進伏。上曰。爾有顯族乎。對曰。別無顯族。而與蔭官尹寅喆爲八寸親矣。上曰。下往善爲也。歙谷縣監洪光一進伏。上曰。昨日爾何先退乎。對曰。未諳事例。將欲肅謝。故徑先退出矣。上曰。盡誠爲治。可也。有防曰。邑小如斗。則吏事反致爲難矣。上曰。或緣如此。連有數遞之弊乎。在學曰。果然矣。命光一先退。砥平縣監金思善進伏。上曰。爾經幾邑乎。對曰。臣是初倅矣。上曰。筮仕當在何年乎。對曰。戊戌年矣。上曰。是誰子也。在學曰。故府使金仁大之子矣。上曰。年今幾何。對曰。四十五歲矣。命讀七事。奏訖。命先退。鎭岑縣監李彦五進伏。上曰。爾是初邑乎。對曰。然矣。上曰。是誰也。有防曰。李彦一之弟矣。上曰。下往善爲也。命先退。平康縣監朴禮源進伏。上曰。爾是初邑乎。對曰。然矣。命讀七事。奏訖。上曰。完伯久未相見乎。對曰。去四月將母下往時。見之矣。上曰。何以爲治乎。對曰。臣本才短器小。實難效績矣。上曰。完伯何不檢飭列邑。多致敗船之至於此乎。對曰。聞今飭敎之下。不勝惶悚云矣。上曰。爾其下往善爲也。命先退。安峽縣監李鎭斗進伏。上曰。此是茂林君之子乎。有防曰。然矣。命讀七事。奏訖。命先退。全義縣監邊得一進伏。上曰。爾在何處乎。對曰。居在仁川地矣。上曰。初仕筮以何窠乎。對曰。除拜慶基殿參奉矣。上曰。何以筮仕乎。對曰。以進士入仕矣。上曰。其時銓官誰也。對曰。乙未年金鍾秀居銓時爲之矣。上曰。與邊得讓爲一家乎。在學曰。與得讓只爲同姓矣。上曰。爾是初邑乎。對曰。然矣。命讀七事。奏訖。上曰。爾無形勢。若不善治。必居中下。悉心爲治。可也。命先退。洪昌源以次升階。上曰。殿庭出入。必當敬謹。而今此趨向之際。專事怠慢。焉敢如是。必使申飭。可也。若復如是。當先汰後拿。以此知悉。延豐縣監洪昌源進伏。上曰。爾赴此邑。無若察訪時。必須盡職。可也。昨年以奪告身之人。今爲守令乎。有防曰。然矣。命昌源先退。泰仁縣監吳泰詹進伏。上曰。此是吳泰賢之兄乎。在學曰。然矣。上曰。昨日都政。弟爲通淸。兄爲守令。可謂壯矣。爾則勿講七事。赴任後必須誠爲治也。命先退。鎭安縣監朴海壽進伏。上曰。爾是初邑乎。對曰。然矣。上曰。見渠爲人。極其了了。不講七事者。良有意也。爾其下往善爲也。命先退。谷城縣監金載華進伏。上曰。爾於楊根。雖或僨事。而不是大疵矣。此邑素多弊瘼。若非振刷。則難期蘇革。爾其必軫好策。俾臻祛弊。可也。載華曰。素乏才能。實難堪承矣。上曰。爲人極端。妙矣。在學曰。又是善文之士矣。命先退。高山縣監洪冕浩進伏。上曰。爾是初邑乎。對曰。然矣。上曰。是洪秀輔之姪乎。有防曰。此是洪憲輔之子。洪重一之孫矣。上曰。在昔洪重一。早負淸望。名在三銓之望矣。璹曰。重一。初有華顯之望。而以其嚴劾朴師益之故。後不得致遠。世以爲稱屈。而彈題。以都尉一出。屆議先屬爲辭矣。尙集曰。爲人極甚疎闊。曾在伊川時。好尙詩酒。政多淸簡矣。命冕浩先退。興德縣監成致鳳進伏。上曰。是誰族乎。有防曰。故說書成道亨之孫矣。上曰。爾是初邑乎。對曰。然矣。上曰。下往善爲也。命先退。求禮縣監李海柱進伏。上曰。此與右副承旨爲至親乎。時偉曰。爲五寸戚矣。上曰。又與故相臣爲幾寸乎。時偉曰。爲六寸孫矣。上曰。爾今居官。何以爲治乎。海柱曰。特蒙天恩。待罪是邑。當一心奉公矣。有防曰。此人素稱勤幹矣。命海柱先退。連原察訪金光藎進伏。上曰。爾是誰族。對曰。前牧使金蓍耇之族矣。上曰。科決何年乎。對曰。丁亥殿講。戊子唱榜矣。命先退。延曙察訪金瀍進伏。上曰。爾在何處乎。對曰。居在泰川地矣。上曰。分館。何以爲之乎。對曰。隷於國子矣。上曰。以何職移拜乎。對曰。以直講移拜矣。上曰。何不爲兼春秋乎。對曰。未差兼付之職。故不得爲之矣。上曰。察訪兼春秋間。當從自願。爾當何居乎。對曰。方有老母。榮養是急矣。命先退。祥雲察訪張漢喆進伏。上曰。以濟州之人。果能善爲矣。命先退。白師憲進伏。上曰。職姓名。對曰。松羅察訪臣白師憲矣。命先退。長水察訪朴效行進伏。上曰。此郵。何如。時偉曰。頗云好矣。上曰。爾以何職移拜乎。對曰。以造紙別提移拜矣。上曰。本署必多先仕之人。何以得除乎。對曰。以久勤爲之矣。上曰。是誰族乎。對曰。朴敬行之弟矣。上曰。敬行則善文。爾亦能文乎。對曰。只小科矣。上曰。年今幾何。對曰。六十三歲矣。在學曰。長水察訪朴效行。出入之時。擧措旣駭。奏對之際。猥屑亦多。從重推考。何如。上曰。依爲之。出擧條鄭彭齡進伏。上曰。職姓名。對曰。桃源察訪臣鄭彭齡矣。命先退。李錫祺進伏。上曰。職姓名。對曰。景陽察訪臣李錫祺矣。命先退。社稷令吳在文進伏。上曰。爾判海州時。李宜蕃何以捉得乎。對曰。見其呈營議送。則言甚殊常。故以爲發捉矣。上曰。金萬泰是萬彩之同生乎。對曰。然矣。上曰。其時事果能善爲矣。有防曰。以文案觀之。其所覈得。果出人矣。在文曰。此是適會之事。臣安有意見而然乎。上曰。其後何以爲僨事乎。對曰。其時非但臣有實病。路有客屍。則或有以鄕所摘奸之例。故以爲代送矣。因此而以爲見遞矣。命先退。軍資判官趙台鉉進伏。上曰。其弟則入於初仕之望。其兄則入於復職之望。而復職猶屬爲重。故果以下批於末望。卽是特恩矣。上曰。向於西邑。何以經遞乎。有防曰。此人與箕伯金華鎭爲親査。故以爲遞歸矣。上曰。巧値箕伯。亦甚可怪矣。在學曰。非但此也。曾在嶺邑時。亦以箕伯之按到嶺南。故又見遞歸矣。上曰。再番相値。亦云巧矣。箕伯。能因此而厚遺饋物乎。在學曰。聞之則或有此事云矣。命台鉉先退。廣興主簿金成九進伏。上曰。爾是成五之兄乎。對曰。然矣。上曰。爾亦能知醫術乎。對曰。僅知粗粕矣。命先退。貞陵參奉李義肅進伏。上曰。年今幾何。對曰。四十四歲矣。上曰。爾其觀科乎。對曰。然矣。命先退。章陵參奉申翼顯進伏。上曰。同副何不入來乎。有防曰。方以式暇。未得入來矣。上曰。同副屢差承旨。爾知其然乎。翼顯曰。臣固知之矣。命先退。光陵參奉鄭東元進伏。上曰。爾與判府事爲幾寸乎。對曰。爲七寸姪矣。命先退。趙雲紀進伏。上曰。職姓名。對曰。顯陵參奉臣趙雲紀矣。命先退。禁府都事尹晳東進伏。上曰。是誰也。在學曰。故判書尹得養之子矣。命晳東先退。禁府都事徐有豐進伏。上曰。先王朝。爾爲入侍乎。對曰。曾以學製初試入侍矣。上曰。此是仙源之外裔乎。有防曰。然矣。命有豐先退。禮賓參奉沈景文進伏。上曰。爾以功臣嫡長孫。差得忠義乎。對曰。以花川君後孫。得差是任矣。璹曰。此是沈守慶之後裔矣。上曰。沈守慶有文集乎。景文曰。文集則姑未印出。而只有謄草以傳矣。命退。上曰。營將邊將。以次進前。順天營將李鉉相進伏。上曰。何年登科乎。對曰。登甲子科矣。上曰。何年加資乎。對曰。甲午爲堂上矣。命退。平安中軍梁塤進伏。仍命退。永宗僉使李壽鵬進伏。上詢履歷。對曰。以西道參軍。遷至訓鍊副正。歷明川碧潼矣。上曰。皆準瓜乎。對曰。明川居中。碧潼以還穀加分。遭拿命矣。上曰。加分事。便是公罪矣。命退。滿浦僉使具琡進伏。仍命退。群山僉使宋迪中進伏。上曰。群山履歷僉使乎。有防曰。然矣。命退。蒜山僉使金彦之進伏。上曰。以何職除拜此任乎。對曰。以閑散得除矣。上曰。爾以何事爲閑散乎。對曰。除拜鎭海時。以邑婢潛奸。入於繡啓。以爲見罷矣。上曰。其時御史誰也。對曰。金鍾正矣。命退。龜山僉使金錫福進伏。上曰。爾是久勤僉使乎。對曰。以駕前別抄得除矣。命退。西生僉使申好祥進伏。上曰。久勤爲幾年乎。對曰。三十六年矣。上曰。爾能憑公營私。不爲防軍收布乎。對曰。當悉心爲治矣。命退。蝟島僉使卞匡玉進伏。上曰。爾亦不爲防軍收布乎。對曰。過蒙天恩。當悉心奉公矣。命退。馬梁僉使申碩徵進伏。上曰。爾是中路乎。對曰。然矣。上曰。曾經邊將乎。對曰。以堂上軍官。經西林僉使矣。命退。龍媒僉使崔孝昌進伏。上曰。亦以久勤除拜乎。對曰。以駕後久勤得除矣。命退。柔遠僉使池達蓮進伏。上曰。此亦重地。爾能善治乎。對曰。當撫恤鎭卒矣。上曰。此鎭居在何處乎。對曰。在鍾城地矣。上曰。日前北道武士試藝後。關北人當聳動乎。對曰。此是三百年罕有之曠典。各鎭武士。似當習藝矣。命退。慶尙左水虞候申協。高山里僉使柳文範。以次進伏。仍命退。安義僉使韓翊柱進伏。上曰。爾以何職移拜此任乎。對曰。以參上部將移拜矣。上曰。居在何處乎。對曰。在長興矣。命退。西北僉使高漢章進伏。上曰。爾以何久勤移拜乎。對曰。以捕校得除矣。上曰。捕校之勤勞。莫此若也。而除拜薄鎭。是何故也。對曰。得除此鎭。亦是天恩矣。命退。潼關僉使金益魯進伏。上曰。爾以何職移拜此鎭乎。對曰。以武兼移拜矣。上曰。以武兼何以得除此任乎。對曰。以親年八十。自求爲之矣。命退。魚游間僉使張宅基進伏。上曰。爾何久勤得除乎。對曰。以御營哨官得除矣。上曰。爾居何處乎。對曰。居在富寧矣。命退。美錢僉使康晶圭進伏。仍命退。蛇渡僉使柳師倫進伏。上曰。爾之地處。何如。對曰。一名矣。命退。月串僉使金道光。仁遮外萬戶洪聖源。伐登萬戶金燦。永登萬戶崔昌文。以次進伏。上謂崔昌文曰。久勤幾何。對曰。二十六年矣。上曰。何以居鎭乎。對曰。防軍收布不當爲之矣。時偉曰。擧措駭然。有難赴任矣。命退。薺浦萬戶曺彦棋。南桃浦萬戶李光輔進伏。仍命退。玉江萬戶崔致恒進伏。上曰。以何久勤移拜乎。對曰。以訓營別武士得除矣。命退。馬島僉使徐繼修進伏。上曰。爾是誰族乎。對曰。醫官徐命緯之姪矣。上曰。能知兵書乎。對曰。未也。上曰。爾在敎鍊官時。所掌何事。對曰。會計色矣。上曰。本營遺在爲幾何也。對曰。本營所在。當爲六萬兩。而以軍器寺一萬兩貸用。時遺在爲五萬兩矣。上曰。米幾石乎。對曰。二萬一千石矣。上曰。敎鍊官只得五六年久勤。而全不知兵書。只得邊將。事甚無實矣。命書榻敎曰。馬梁萬尸徐繼修拿處。幕嶺萬戶梁德重。知世浦萬戶金廷龍。濟物萬戶金鎭源進伏。上曰。爾等皆以久勤得除乎。對曰。然矣。皆以禁軍得除矣。命退。靑水萬戶朴昌觀進伏。上曰。爾何久勤得除乎。對曰。以義州陪持久勤得除矣。命退。水口萬戶姜相澤進伏。上曰。爾何久勤得除乎。對曰。以江華久勤得除矣。命退。越松萬戶朴相豐進伏。上曰。爾何久勤得除乎。對曰。以守禦廳敎鍊官得除矣。命退。廢茂山萬戶金世郁進伏。上曰。爾何久勤得除乎。對曰。以京畿監營久勤得除矣。命退。木浦萬戶尹景任。坊垣萬戶金龍紀。以次進伏。仍命退。上曰。出六人進前。訓鍊主簿李尙說洪檊。武兼沈錫林擎翰劉漢坤。部將元光厚鄭行儉鄭泰曾。守門李英義。以次進伏。仍命退。上曰。初入仕人。以次進前。武兼金胤行金光百朴龍煥李禹道趙拓壤。以次進伏。上謂光百曰。爾居何處乎。對曰。居在安東矣。上曰。李禹道爲人頗了了矣。仍命退。部將丁允泰金潤國尹相崔載海吳允國。守門將朴行胤朱亨錫朴爾章金益聲。以次進伏。仍命退。上曰。復職人進前。宣傳官申鴻周李元謙。武兼沈鑏。以次進伏。仍命退。上曰。別將權管進前。舊所非浦別將白文郁。正方別將金櫟。晴川別將羅福壽。自作仇非權管李壽哲。江口權管申啓文。雙靑權管朴東楫。安原權管徐德麟。廣坪權管李汝白。甲巖權管徐宗宅。以次進前。上曰。爾等下去善爲也。竝命退。上曰。明日宣傳官殿講處所。以春塘臺爲之。又下敎曰。殿講時。北道武士。當試馬技與兵書。預爲待令事。分付。仍命退。諸臣以次退出。